
[bookmark: _GoBack]Në bazë të nenit 64 paragrafi (1) të Ligjit për Kulturën („Gazeta Zyrtare e Republikës së Maqedonisë“ nr. 31/98, 49/03, 82/05, 24/07, 116/10, 47/11, 51/11, 136/12, 23/13, 187/13, 44/14, 61/15, 154/15, 39/16, 11/18 dhe „Gazeta Zyrtare e Republikës së Maqedonisë së Veriut“ nr. 265/24 dhe 132/25), Ministria e Kulturës dhe Turizmit shpall:
KONKURS
PËR FINANCIMIN E PËRKTHIMEVE DHE BOTIMIN E VEPRAVE TË 
AUTORËVE NGA REPUBLIKA E MAQEDONISË SË VERIUT NË GJUHË TË HUAJA PËR VITIN 2026/2027


I. LËNDA DHE QËLLIMI I KONKURSIT
Ministria e Kulturës dhe Turizmit, në pajtim me nenin 64 të Ligjit për Kulturën, mbështet financiarisht projekte me interes nacional në kulturë që kanë të bëjnë me përkthimin dhe botimin e veprave të autorëve nga Republika e Maqedonisë së Veriut në gjuhë të huaja.
Qëllimi i Konkursit është të kontribuojë në afirmimin dhe promovimin ndërkombëtar të letërsisë së autorëve nga Republika e Maqedonisë së Veriut, rritjen e qasshmërisë së saj për publikun lexues të huaj dhe nxitjen e bashkëpunimit kulturor ndërkombëtar.
Konkursi u referohet veprave të botuara më parë në Republikën e Maqedonisë së Veriut në gjuhën maqedonase dhe në gjuhët e bashkësive në Republikën e Maqedonisë së Veriut.
Ministria e Kulturës dhe Turizmit merr pjesë në financimin e përkthimit të veprës së paraqitur, deri në shumën e përcaktuar me këtë Konkurs.
Ministria e Kulturës dhe Turizmit nuk i financon shpenzimet e shtypjes, përgatitjes grafike, promovimit, shpërndarjes apo shpenzime të tjera që lidhen me botimin e veprës.
Shuma më e lartë e mbështetjes financiare është 300.000 denarë për projekt.
Shuma e miratuar mund të jetë më e ulët se shuma e kërkuar, në përputhje me vlerësimin e projektit dhe mjetet në dispozicion.

II. PRIORITETET, KRITERET DHE STANDARDET E VLERËSIMIT
Në mënyrë që aplikimi të mund të jetë objekt vlerësimi nga Komisioni profesional, projekti i paraqitur duhet të përmbushë të paktën njërin nga prioritetet e mëposhtme:
· vepra të jetë botuar dhe promovuar në Republikën e Maqedonisë së Veriut;
· autori ose vepra të jetë i/e përfshirë në botim letrar antologjik;
· autori të ketë botuar të paktën dy botime letrare të pavarura.
Përmbushja e të paktën njërit nga prioritetet e përmendura përbën kusht që aplikimi të jetë objekt i vlerësimit të mëtejshëm dhe nuk përbën garanci për marrjen e mbështetjes financiare.
Vlerësimin e aplikimeve e kryen Komisioni profesional në përputhje me kriteret dhe standardet e përcaktuara.
· Cilësia, profesionalizmi dhe përvoja e përkthyesit;
Vlerësohen përgatitja profesionale dhe përvoja e përkthyesit, veçanërisht në përkthimin e veprave letrare dhe veprave të zhanrit përkatës, si dhe veprat e përkthyera dhe të botuara më parë.
· Profili, relevanca dhe përvoja botuese e botuesit të huaj;
Vlerësohen profili profesional i botuesit, përvoja e tij në botimin e veprave letrare, veprimtaria botuese dhe mundësitë për promovimin dhe shpërndarjen e veprës së përkthyer.
· Potenciali për promovimin dhe afirmimin ndërkombëtar të letërsisë maqedonase;
Vlerësohet potenciali i projektit për të kontribuar në dukshmërinë dhe afirmimin më të madh të letërsisë maqedonase dhe të autorëve maqedonas para publikut lexues të huaj.
· Plani për promovimin dhe shpërndarjen e veprës së përkthyer.
Vlerësohen qartësia, realizmi dhe zbatueshmëria e planit për promovim dhe shpërndarje, si dhe aktivitetet e planifikuara për ta bërë veprën të qasshme për rreth më të gjerë lexuesish.

III. LLOJET E VEPRAVE
Me Konkursin do të mbështeten projektet për përkthimin dhe botimin e:
· prozës artistike;
· dramës;
· poezisë;
· eseve;
· letërsisë për fëmijë, me përjashtim të librave me ilustrime dhe teksteve shkollore;
· antologjive dhe përzgjedhjeve të tjera zhanrore nga fusha e letërsisë, të destinuara për rreth më të gjerë lexuesish.

IV. E DREJTA E PJESËMARRJES
Të drejtë pjesëmarrjeje në Konkurs kanë ekskluzivisht botuesit e huaj, veprimtaria e të cilëve përfshin botimin e librave.
Botuesit e huaj mund të marrin pjesë për përkthimin e veprave të botuara më parë në Republikën e Maqedonisë së Veriut.
Në Konkurs nuk do të mbështeten të njëjtat vepra që më parë janë përkthyer dhe botuar në shtetin ku është regjistruar botuesi-pjesëmarrës në Konkurs.
Nuk do të mbështeten projekte për përkthimin e veprave të botuara në Republikën e Maqedonisë së Veriut në gjuhët e bashkësive, nëse botuesi i huaj planifikon botimin e tyre në të njëjtën gjuhë.

V. MËNYRA E PARAQITJES SË APLIKIMEVE
Konkursi është i hapur gjatë gjithë vitit, ndërsa Komisioni profesional do të vendosë për aplikimet e pranuara në dy afate, përkatësisht:
Afati I: gjatë muajit tetor 2026 dhe
Afati II: gjatë muajit mars 2027
Aplikimi paraqitet në gjuhën maqedonase ose angleze.
Aplikimi dhe dokumentacioni shoqërues dorëzohen në formatin PDF në adresën elektronike të përcaktuar për këtë qëllim: translation@kultura.gov.mk.
Nuk do të shqyrtohen aplikimet:
· të dorëzuara në adresat elektronike të të punësuarve në Ministrinë e Kulturës dhe Turizmit, të ndryshme nga adresa elektronike zyrtare e përcaktuar për aplikim;
· që nuk janë paraqitur në formularin e përcaktuar;
· që nuk i plotësojnë kushtet për pjesëmarrje;
· për të cilat nuk është dorëzuar dokumentacioni i nevojshëm;
· për projekte që nuk janë objekt i këtij Konkursi.

VI. DOKUMENTACIONI I NEVOJSHËM
Botuesi-pjesëmarrës në Konkurs duhet t’i dorëzojë dokumentet e mëposhtme:
1. aplikimin e plotësuar në formularin e Ministrisë së Kulturës dhe Turizmit;
2. dokumentin me të cilin dëshmohet se janë siguruar të drejtat për përkthimin dhe botimin e veprës;
3. kontratën me përkthyesin e veprës me të cilën aplikohet në Konkurs;
4. biografi të shkurtër, përkatësisht bibliografi të përkthyesit, me të dhëna për përvojën e tij në përkthim dhe listë referuese të veprave të përkthyera dhe të botuara;
5. informacion të shkurtër për profilin e botuesit ose katalog aktual, nëse në aplikim nuk është shënuar faqe interneti në të cilën veprimtaria e tij është prezantuar në mënyrë përkatëse;
6. deklaratë të shkurtër për motivet e përzgjedhjes së veprës për përkthim;
7. plan për promovimin dhe shpërndarjen e veprës së përkthyer;
8. dokumente të tjera të përcaktuara me formularin e aplikimit, nëse janë të domosdoshme për vlerësimin e projektit.
Dokumentet e lëshuara nga organet kompetente të huaja dorëzohen në formën e përcaktuar me formularin e aplikimit.
Aplikimi dhe dokumentacioni i detyrueshëm duhet të dorëzohen në tërësi dhe në mënyrën e përcaktuar me këtë Konkurs dhe formularin e aplikimit.

VII. KONTRATA PËR FINANCIM DHE MËNYRA E SHFRYTËZIMIT TË MJETEVE
Subjektet, projektet e të cilave janë përzgjedhur në Konkurs, pas marrjes së Vendimit për përzgjedhje, lidhin me Ministrinë e Kulturës dhe Turizmit kontratë për financimin e projektit me interes nacional në kulturë.

VIII. INFORMACIONE SHTESË
Informacione shtesë lidhur me Konkursin mund të merren në adresën elektronike translation@kultura.gov.mk.
Formulari i aplikimit në gjuhën angleze/formulari i aplikimit në gjuhën maqedonase janë pjesë përbërëse e dokumentacionit të konkursit.

